Välismaalase pass

**Välismaalase pass**, kõnekeeles tuntud ka kui **hall pass**, on Eesti Vabariigi poolt välja antud isikut tõendav dokument ja ühtlasi ka reisidokument, mida Eesti Politsei- ja Piirivalveamet annab välja välismaalasele. Väljaandmise tingimusteks on, et tal on kehtiv Eesti elamisluba või elamisõigus Eestis, ning kui on tõendatud, et tal puudub välisriigi reisidokument ja tal ei ole võimalik seda saada. Erandina saavad välismaalase passi ka inimesed, kes on mõne riigi kodanikud, aga kellel mingil põhjusel ei ole oma kodakondsusjärgse riigi passi. Passi taotlemisel tuleb alates 12. eluaastast anda sõrmejäljed, mis taotleja passi kantakse. Välismaalase pass kehtib kuni 10 aastat. Reisimiseks on välismaalase passi omanikul vaja ette näidata nii hall pass kui ka Eesti elamisluba.

Määratlemata kodakondsusega inimeste arv on Eestis aasta-aastalt vähenenud. Kui passi kasutusele võtmise algusajal 1992. aastal oli kodakondsuseta inimesi 494&nbsp;000, siis 2010. aastaks oli nende arv langenud juba alla 100&nbsp;000 isiku. 2021. aastal on määratlemata kodakondsusega inimeste arv alla 69&nbsp;000 isiku. Mittekodanike arv on Eestis 25 aastaga vähenenud 32 protsendilt 6 protsendini ehk rohkem kui viiekordselt ning Eestis alaliselt elavaid muude riikide kodanikke on käesoleval ajal rohkem kui halli passi omanikke. Alates 2016. aasta algusest saavad Eestis sündivad mittekodanike lapsed automaatselt Eesti kodakondsuse, samuti määrati Eesti kodakondsusesse kõik 2016. aastal alla 15-aastased lapsed.

## Välismaalase passi omaniku õigused
Välismaalase passi omanikul on õigus viisavabalt reisida Euroopa Liidu riikidesse ja Venemaa Föderatsiooni. Samuti on talle tagatud kõik muud õigused, mis on tagatud Eestis seaduslikult elavatele inimestele – ta saab vajadusel riigi pakutavaid sotsiaalteenuseid, tema lapsed saavad käia Eestis koolis ja lasteaias. 2025. aasta kohaliku omavalitsuse volikogude valimisteni (k.a) oli halli passi omanikel õigus hääletada ka kohalikel valimistel.

Eesti kodakondsuseta inimesed ei saa hääletada ja kandideerida riigikogu valimistel, töötada riigiametis ja kohalikes omavalitsuses ega minna sõjaväkke. Erinevalt Eesti Vabariigi kodanikest ei ole välismaalase passi omanikud automaatselt Euroopa Liidu kodanikud. Samuti ei paku Eesti riik kodakondsuseta inimesele välismaal viibides Eesti riigi diplomaatilist kaitset. Siiski pakub Eesti riik välismaalase passiga isikule konsulaarabi. Konsulaarseaduse järgi pakub riik abi ka välismaalasele, kes on sattunud ajutisse hädaolukorda õnnetusjuhtumi, haiguse, kuriteo ohvriks langemise või muu asjaolu tõttu ega ole ise võimeline olukorrast välja tulema. 

Juhul kui isik otsustab Eesti kodakondsust taotleda, peab ta selleks ise ametlikult soovi avaldama ja täitma vastava taotluse. Kodakondsuse saamise eelduseks Eesti Vabariigis on eesti keele oskus. Kui välismaalase passi omanik Eesti kodakondsust taotleb, peab ta hallist passist loobuma, sest ta muutub kodakondsuseta inimesest kodakondsusega inimeseks. Samas on Eestis inimesi, kes ei soovi välismaalase passist loobuda, sest nii on mugavam näiteks võimalus viisavabalt Venemaale reisida. Seetõttu on mittekodanikest vanemad ka mitmel korral loobunud automaatselt saadavast kodakondsusest.

## Passi ajalugu
2. veebruaril 1992 võttis Venemaa Föderatsioon vastu seaduse, millega jättis ta kõik Nõukogude Liidu kodanikud, kes elasid väljaspool Venemaa Föderatsiooni, Venemaa kodakondsuseta. Venemaa küll võimaldas neil passi teha, kuid automaatselt ei andnud. Eesti oli iseseisvudes taastanud okupeeritud Eesti Vabariigi ja andis Eesti kodakondsuse vaid isikutele, kelle vanemad olid elanud Eestis enne Nõukogude okupatsiooni. Seetõttu jäi Eestisse suur arv endisi Nõukogude Liidu kodanikke, kes olid ühegi riigi kodakondsuseta. 1992. aastal oli Kodakondsus- ja Migratsiooniameti andmetel määratlemata kodakondsusega isikuid Eestis 494&nbsp;000.

Lahendus leiti 1993. aastal, kui avaldati tollane kodakondsuse seadus. Välismaalase passi loomise sihiks oli leida lahendus kodakondsuseta inimestele ja võimaldada neil isikutel ka reisida. Üheks seaduse peamiseks autoriks oli Mart Nutt. Seaduses võeti kasutusele rahvusvaheliselt tunnustatud välismaalase pass, mis on üks reisidokumendi vorme.

## Välismaalase passi kirjeldus
Passi kaaned on halli värvi. Esikaanel on kulla värvi sõnad „EESTI VABARIIK“, „REPUBLIC OF ESTONIA“, „VÄLISMAALASE PASS“ ja „ALIEN’S PASSPORT“ ning ICAO elektroonilise reisidokumendi sümbol. Kaante sisekülgede taustatrükis on kombatava trükivärviga esitatud pilliroo ja lindude ning vasakus nurgas rändrahnu kujutis. Rändrahnu kujutisel on kaldvalguses nähtav tekst „EESTI ESTONIA“. Passis on 34 lehekülge ning passi kaante ja lehekülgede nurgad on ümarad. Passi leheküljed on nummerdatud alates neljandast leheküljest.

## Viisavabadus
Välismaalase passi omanikel on (2023. aasta seisuga) õigus viisavabalt siseneda halli passi ning Eesti elamisloaga järgmistesse riikidesse:

## Vaata ka
*Määratlemata kodakondsusega isikud Eestis

## Välislingid
*Välismaalase passi taotlemine täiskasvanule

## Viited